Piet Botha

Piet Botha (18 Julie 1955 – 2 Junie 2019) was 'n Afrikaanse sanger en liedjieskrywer. Hy was die seun van Pik Botha, die wêreld se langsdienende Minister van Buitelandse Sake. Die Afrikaanse skrywer en kunstenaar Lien Botha is sy jonger suster.

Biografie 

Piet Botha is in 1955 gebore en deel sy geboortedatum van 18 Julie met Nelson Mandela. Hy begin om liedjies te skryf en musiek te maak terwyl hy nog op skool is. In 1974 hou hy sy eerste professionele konsert as 'n akoestiese duo saam met Abner Smith by die Keg and Tankard in Pretoria. Daarna word hy deel van die musiekgroep Raven wat in 1979 hul enkelsnit Wheel of Fortune vrystel.

Tussen 1981 en 1983 was hy betrokke by die groep Wildebeest en in 1984 begin hy die musiekgroep Jack Hammer. Botha is in 1985 na die VSA om daar te gaan werk, maar keer in 1986 terug na Suid-Afrika. Botha en die lede van Jack Hammer kom weer bymekaar en reik die eerste Jack Hammer-album, Jack Of All Trades in 1987 uit. Gedurende 1991 aanvaar Botha 'n aanbod om saam met Silver Creek Mountain Band te speel en  hy tree saam met hulle op vir 'n jaar lank, ses nagte per week.

Sy eerste Afrikaanse album, ’n Suitcase vol winter, is in 1997 bekendgestel. Van sy bekendste liedjies sluit in Blues vir Louise, ’n Suitcase vol winter en Vandat jy weg is. Hy ontvang ’n SAMA-prys vir 'n leeftyd se bydrae tot Suid-Afrikaanse musiek by die 12de Suid-Afrikaanse Musiekpryse wat op 6 Mei 2006 in die Superbowl te Sun City plaasgevind het. In 2002 is hy by die SA Rock Hall of Fame ingelyf en in 2003 word sy album Die Mamba aangewys as SA Rock Digest se album van die jaar. In 2006 is hy deur die FAK vir sy bydrae tot Afrikaans vereer.

In 2011 verskyn Botha in 'n televisie-program genaamd "Wie Lê Waar" op die Afrikaanse TV-kanaal kykNET, waarin Botha die grafte van bekende Afrikaanse ikone besoek en hulle biografieë vertel. Die reeks lei dan ook dan indirek na die opneem en uitreik van Spookpsalms, Piet Botha se eerste solo-album in 8 jaar.

In Februarie 2018 word Piet Botha se album Die Middernagtrein vrygestel. Dié album word aangewys as 'Beste Rock-album van die Jaar' by die Ghoema-musiektoekennings 2019.

Piet Botha is op 2 Junie 2019 oorlede ná 'n kort stryd met kanker.

Albums 

 'n Suitcase Vol Winter, 1997 WILDEBEEST
 Donkermaan
 Sien Jou Weer
 Marilyn Monroe
 Suitcase Vol Winter
 Van Tonder
 Die Kind
 Goeienag Generaal
 Klein Bietjie Reën
 In Die Transvaal
 Staan Saam Burgers
 Gipsey In Jou Oë
 Kom Huistoe

 Jan Skopgraaf, 1999 WILDEBEEST
 Jan Skopgraaf
 Haiku Vir Rooijan
 Blues Vir Louise
 Loftus Versfeld
 Kankerreën
 Slawereën
 Allesverloren
 Van Tonder deel II
 Boomstraat
 Laat Die Wiele Rol
 Riemtelegram

 Die Hits – Piet Botha, 2001 EMI

 Die Mamba, 2003 RHYTHM
 Warm Heuning
 Bye Bye My Darling
 Man Met Kitaar
 Die Mamba
 O My Heiland
 Al Die Stede
 Skielik Somer
 Die Gemmerbroodman
 Bordello
 Bosveldpad
 Herfsgedagtes
 Kitty
 Jacob Klipkop
 Jeffreysbaai (instrumentaal)

 Spookpsalms, 2011 Wolmer Records (Onafhanklik)

 Die Middernagtrein, 2018 Wolmer Records (Onafhanklik)

Sien ook 
 Afrikaanse musiek
 Lys van Suid-Afrikaanse musikante

Verwysings

Eksterne skakels 
 Piet Botha se amptelike webtuiste
 Botha se profiel op jackhammer.co.za

Suid-Afrikaanse musici
Afrikaanse sangers
Geboortes in 1955
Sterftes in 2019